## ტექნიკური დავალება

**ობიექტის მდებარეობა და მოკლე აღწერა**

საპროექტო - სარეაბილიტაციო ობიექტი წარმოადგენს საცხოვრებელ სახლს, რომელიც მდებარეობს ქ. თბილისში, ნაძალადევის რაიონში, ერწოს ქუჩის #11-ში (ს/კ 01.12.08.010.004).

სასამართლო ექსპერტიზის ეროვნული ბიუროს დასკვნით, რომელიც მომზადებულია მიმდინარე წლის ნოემბერში, საპროექტო საცხოვრებელი სახლის ტექნიკური მდგომარეობა არსებითად არადამაკმაყოფილებელია, კერძოდ - ავარიულია და მისი ექსპლუატაცია არის საფრთხის შემცველი.

**დავალების მიზანი**

წინამდებარე ტექნიკური დავალება მიზნად ისახავს აღნიშნული საცხოვრებელი სახლის სრულფასოვან გამოკვლევას და გამოკვლევის შედეგად გამოვლენილი დაზიანებებისა და დეფექტების აღდგენა - რეაბილიტაციის სამუშაოების როგორც საპროექტო - სახარჯთაღრიცხვო დოკუმენტაციის შედგენას, ასევე მის განხორციელებას.

**წარმოსადგენი დოკუმენტაცია**

კონტრაქტორმა უნდა მოამზადოს საპროექტო დოკუმენტაცია და წარმოადგინოს ექსპერტიზის დადებით დასკვნასთან ერთად, რომელიც გაცემული უნდა იყოს სსიპ ,,ლევან სამხარაულის სახელობის ექსპერტიზის ეროვნული ბიუროს“ ან სხვა აკრედიტირებული პირის მიერ.

წარმოსადგენი საპროექტო დოკუმენტაციაა:

* მუშა პროექტი (საველე საკვლევ-საძიებო სამუშაოები, ტოპოგეოდეზიური სამუშაოები, გეგმები, პროფილები, ჭრილები, დეტალები, სპეციფიკაციები, უწყისები, განმარტებითი ბარათი)
* საინჟინრო-გეოლოგიური კვლევა.
* სახარჯთაღრიცხვო დოკუმენტაცია.

**საკვლევ - საძიებო სამუშაოები**

საქართველოში მოქმედი ტექნიკური რეგლამენტისა და სტანდარტებიდან გამომდინარე, მიმწოდებლის მიერ განისაზღვრება „გამაგრება - აღდგენა - გაძლიერებისათვის“ საჭირო ჩასატარებელი სამუშაოების სახეობები და მათი მოცულობები. საველე საკვლევაძიებო სამუშაოების ჩატარების შედეგად უნდა დამუშავდეს ავარიული საცხოვრებელი სახლის ტოპოგრაფიული გეგმა, დადგინდეს საინჟინრო გეოლოგიური პირობები და სხვა აუცილებელი ინფორმაციები, რაც საჭიროა საპროექტო - სახარჯთაღრიცხვო დოკუმენტაციის მომზადებისთვის.

**საინჟინრო გეოლოგიური კვლევის სამუშაოები**

საინჟინრო - გეოლოგიურმა კვლევებმა უნდა უზრუნველყოს ავარიული კორპუსის საინჟინრო-გეოლოგიური პირობების შესწავლა გამაგრება-აღდგენა-გაძლიერების სამუშაოების სწორად დაგეგმვისათვის. ამისათვის საჭიროა, შესრულდეს შემდეგი სახის სავარაუდო საკვლევაძიებო და ლაბორატორიული სამუშაოები:

* ტერიტორიის საინჟინრო - გეოლოგიური კვლევა, შესაბამისი დეტალური დასკვნის წარმოდგენა გრაფიკული ჭრილებით.
* შენობის დაფუძნების პირობების გასარკვევად - შურფების გაყვანა.
* უბნის საინჟინრო - გეოლოგიური პირობების დასახასიათებლად ჭაბურღილების გაბურღვა.
* გრუნტის ნიმუშების ლაბორატორიული გამოკვლევა.

**შენიშვნა:** აუცილებელია, საინჟინრო - გეოლოგიურ კვლევას დაესწროს „ჯორჯიან უოთერ ენდ ფაუერისგან“ მივლენილი თანამშრომელი (გეოლოგი).

**საპროექტო დოკუმენტაციის შემადგენელი ნაწილები**

1. განმარტებითი ბარათი, დასკვნა – რეკომენდაციებით.
2. წინასაპროექტო მოსამზადებელი სამუშაოები: ტოპო – გეოდეზიური დაგეგმვა, სიტუაციური გეგმები, არსებული საინჟინრო ქსელებისა და კომუნიკაციების შესწავლა და დატანა გენ - გეგმებზე, საინჟინრო-გეოლოგიური და საჭიროების შემთხვევაში, ჰიდროგეოლოგიური კვლევა – ძიება, შენობის არათანაბარი ჯდენებისა და გადახრების გეოდეზიური ანათვლები, დეფორმაციათა და ბზართა ფოტოფიქსაცია და სხვა.
3. გადაუდებელი აუცილებლობიდან გამომდინარე, უკვე ჩატარებული წინმსწრებ-დამზღვევი სამუშაოების შემთხვევაში - შესწავლილი და გათვალისწინებული იყოს არსებული ტექნიკური დოკუმენტაცია და შესრულებული სამუშაოები (თანდართულია სასამართლო ექსპერტიზის ეროვნული ბიუროს დასკვნა).
4. საჭიროების შემთხვევაში, წინმსწრებ-დამზღვევი სამუშაოების ჩასატარებლად საჭირო მუშა ნახაზების შედგენა საჭირო მოცულობით (შესაბამისი ხარჯთაღრიცხვით).
5. აღდგენა - გაძლიერების მეთოდები სქემების წარმოდგენით.
6. გამაგრება - აღდგენა - გაძლიერების ტექნიკურ – ეკონომიკური დასაბუთება საერთო ვარგისიანობის ინდექსიდან („სვი“) გამომდინარე.
7. სამშენებლო სამუშაოთა წარმოების ტექნოლოგია (თანმიმდევრობა ეტაპების მიხედვით და უსაფრთხოების უზრუნველყოფა).
8. საჭიროების შემთხვევაში, ფართის მესაკუთრეებთან ან/და ამხანაგობის თავმჯდომარესთან ერთად უნდა შედგეს შეთანხმების აქტი (ოქმი).
9. გამაგრება - აღდგენა - გაძლიერების სამუშაოების კონსტრუქციული პროექტები (მუშა ნახაზები, ჭრილები, დეტალები და სპეციფიკაციები), საჭიროების შემთხვევაში – ანგარიშების წარმოდგენა.
10. საინჟინრო კომუნიკაციების რეაბილიტაცია (საჭიროების შემთხვევაში).
11. მშენებლობის ორგანიზაციის დეტალურად გაწერილი პროექტი, კალენდარული გეგმა-გრაფიკი.
12. სამუშაოთა მოცულობების უწყისები და კრებსითი უწყისი.
13. მშენებლობის სახარჯთაღრიცხვო დოკუმენტაციის შედგენა რესურსულად საბაზრო ფასებით და სამშენებლო რესურსების ფასთა კრებულის მიხედვით, ასევე გამარტივებული ვერსია.
14. სახარჯთაღრიცხვო დოკუმენტაციაში გათვალისწინებული უნდა იყოს სამუშაოების /მომსახურების შესრულებისას წარმოქმნილი (ინერტული) ნარჩენების განთავსება. თბილისის მუნიციპალიტეტის მიერ საამისოდ სპეციალურად გამოყოფილ ტერიტორიაზე - სამშენებლო ნარჩენების ნაგავსაყრელზე (ქალაქ თბილისში, გლდანის მუნიციპალიტეტი, თბილისის შემოვლით გზის მე-15 კ.მ.-ის მიმდებარედ ).
15. ტექნიკური და საპროექტო დოკუმენტაცია წარმოდგენილი უნდა იქნას ნაბეჭდი (4 ეგზ.) და ელექტრონული ვერსიის სახით, ფონტით - „Sylfaen”, ხოლო ლათინური სიმბოლოები - „Calibri”-ით (პროექტი – „PDF” და „DWG”, ხარჯთაღრიცხვა – „EXCEL” ფორმატში).

**სხვა მოთხოვნები**

1. შეზღუდული შესაძლებლობების მქონე პირთათვის უნივერსალური დიზაინის ადაპტირებული გარემოს შექმნა, საქართველოს მთავრობის დადგენილება #41-ის „შეზღუდული შესაძლებლობების მქონე პირებისათვის სივრცის მოწყობისა და არქიტექტურული და გეგმარებითი ელემენტების ტექნიკური რეგლამენტი“-ს შესაბამისად /შენობაში შესასვლელი პანდუსის ტექნიკურად განხორციელების შესაძლებლობის ფარგლებში/.
2. მიმწოდებელი ვალდებულია გეოლოგიური კვლევის შესახებ ინფორმაცია წარმოადგინოს შესაბამისი ლიცენზიის მქონე ლაბორატორიის მიერ გაცემული დასკვნის სახით (დასკვნასთან ერთად წარმოდგენილი უნდა იქნას დასკვნის გამცემი ლაბორატორიის გეოლოგიური კვლევის სფეროში ლიცენზირებულობის დამადასტურებელი დოკუმენტის ნოტარიულად დამოწმებული ასლი).
3. მიმწოდებელი ვალდებულია წარმოადგინოს გასამაგრებელი შენობის მთლიანი პერიმეტრის კოორდინატები აბსოლუტურ ნიშნულებში.
4. მიმწოდებელი ვალდებულია ტექნიკური დავალებით გაუთვალისწინებელი გარემოება შეიტანოს საპროექტო დოკუმენტაციაში დამატებითი ანაზღაურების გარეშე (დამკვეთთან შეთანხმებით).